钦定古今图书集成/明伦汇编/氏族典/第293卷 > 《廖用贤尚友录》 > 方应发
## 钦定古今图书集成/明伦汇编/氏族典/第293卷 > 《廖用贤尚友录》 > 方应发

按《万姓统谱》：应发字君节。幼孤，感奋自立。稍长，有文
名。第淳祐庚戌进士，授临江军教授，累迁宗学谕、史
馆校勘，差主别头试。时相丁大全有密客，力嘱以子
峻却之，坐以言者，添差淮东安抚司干官。召还，除太
学博士。董宋臣方用事，应发与学官徐庚金等六人
伏阙言之，且曰：“宋臣不死，臣等无生不报。”补外，添差
通判建宁府，召除国子监簿。时贾似道为相，遣其幕
客讽应发为文以献寿，不答，坐以言者罢去。起知潮
州，适潮阳盗起，应发急赴郡招抚，皆帖服听命。知漳
州，漳贼尢猖獗，闻应发威名，皆投戈效顺。德祐初，除
国子司业，累擢右文殿修撰，出为浙东提举。景炎时，
为刑部侍郎，累陞礼部尚书，以端明殿学士充福建
招捕使，宋亡后十年卒。应发以文章进身，而排难折
冲，尢有过人者。平居孝友仁恕，恩意蔼然，当事刚果
决烈，有“奇男子风。”